“ไทย” ปักธงส่งออกไข่ไก่ “ไต้หวัน” ปี 66 กว่า 50 ล้านฟอง สร้างรายได้ 230 ลบ.
“ไทย” ส่งออกไข่ไก่สดไป “ไต้หวัน” ปี 66 ล็อตแรกแล้วกว่า 3 แสนฟอง มูลค่า 1.5 ลบ. ตั้งเป้าทั้งปีส่งออกกว่า 50 ล้านฟอง คาดสร้างรายได้ 230 ลบ.
“ไทย” ส่งออกไข่ไก่สดไป “ไต้หวัน” ปี 66 ล็อตแรกแล้วกว่า 3 แสนฟอง ตั้งเป้าทั้งปีส่งออกกว่า 50 ล้านฟอง คาดสร้างรายได้ 230 ลบ.
23 มี.ค. 2566

นายสัตวแพทย์โสภัชย์ ชวาลกุล รองอธิบดีกรมปศุสัตว์ เปิดเผยภายหลังเป็นประธานปล่อยตู้คอนเทนเนอร์บรรจุไข่ไก่สดไปยังไต้หวัน ณ บริษัท เกษมชัย ฟู้ด จำกัด จังหวัดนครปฐม เมื่อวันที่ 22 มี.ค. ที่ผ่านมา ว่า การส่งออกตู้คอนเทนเนอร์แรกนี้ เป็นการส่งออกจากศูนย์รวบรวมไข่ไก่ที่ได้รับรองมาตรฐานเพื่อการส่งออกจากกรมปศุสัตว์ มีปริมาณการส่งออกจำนวน 325,000 ฟอง มูลค่าประมาณ 1,500,000 บาท
ทั้งนี้ คาดการณ์ว่าในปี 66 จะมีปริมาณการส่งออกไข่ไก่สดจากประเทศไทยไปยังไต้หวันได้มากกว่า 50 ล้านฟอง มูลค่ากว่า 230 ล้านบาท ซึ่งจะเป็นการสร้างตลาดใหม่ ส่งผลดีต่อการรักษาสมดุลระหว่างการผลิตและการบริโภค และสร้างเสถียรภาพด้านราคาที่เกษตรกรจำหน่ายในประเทศได้
ในปี 65 ที่ผ่านมา ประเทศไทยสามารถส่งออกไข่ไก่ได้ทั้งหมด 282 ล้านฟอง มูลค่า 1,238 ล้านบาท ยอดการส่งออกมีแนวโน้มเพิ่มขึ้นเนื่องจากปัญหาการขาดแคลนไข่ไก่สดเพราะการแพร่ระบาดของไข้หวัดนก อีกทั้งต้นทุนการผลิตยังปรับตัวเพิ่มสูงขึ้น แต่ประเทศไทยโดยกรมปศุสัตว์มีมาตรการป้องกันโรคไข้หวัดนกอย่างเข้มงวด ส่งผลให้ไม่มีการแพร่ระบาดไข้หวัดนกในประเทศไทยมากกว่า 15 ปี
ดังนั้น จึงเป็นจุดแข็งของอุตสาหกรรมสัตว์ปีกและไข่ ที่สามารถผลิตได้อย่างมีคุณภาพ ปลอดภัย และเป็นที่เชื่อมั่นของคู่ค้า จากนี้ไปจะมีการเปิดตลาดของไข่สดอีกหลายแห่งเพื่อสร้างตลาดส่งออกใหม่ จะส่งผลให้ประเทศไทยสามารถรักษาระดับการผลิตและการบริโภคให้ใกล้เคียงภาวะสมดุลได้อย่างต่อเนื่อง